Nordjyllands Politi oplevede i 2012 det mindste antal anmeldelser i fem år. Faldet er samtidig det største procentvis i Danmark.

2012 var et fredligt år for Nordjyllands Politi. I hvert fald målt på antal anmeldelser, der var det laveste i de seneste fem år. Det skriver Nordjyske Medier. Nordjyllands Politi modtog sidste år 27.115 anmeldelser modsat 32.199 i 2011. Det svarer til et fald på hele 16 procent. - Vi har et meget fint samarbejde med kommunerne om at forebygge kriminalitet, siger chefpolitiinspektør Claus Hilborg til Nordjyske Medier. Chefpolitiinspektøren roser Task Force Vest, de nordjyske betjente samt myndighederne og naboerne for at kæmpe for mindre kriminalitet. Faldet i antal anmeldelser er procentvis det højeste i Danmark - og dobbelt så stort som på landsplan.